ใครๆก็รวยได้
ใช่ค่ะ ใครๆ ก็รวยได้ เพียงแค่ขยันทำงานหารายได้
20 มี.ค. 2555

ใช่ค่ะ ใครๆ ก็รวยได้ เพียงแค่ขยันทำงานหารายได้ ลดการใช้จ่ายฟุ่มเฟือย มีเงินออมสม่ำเสมอ และหาทางนำเงินออมไปลงทุนให้เพิ่มพูน พูดอย่างนี้ หลายท่านบอกว่าไม่เห็นมีอะไรใหม่เลย ก็ไม่ใช่เรื่องใหม่จริงๆ ค่ะ แต่เป็นเรื่องใหญ่ ทั้งที่รู้ว่าต้องทำอย่างนี้แล้วจะรวย แต่หลายคนก็ไม่ได้ลงมือทำเสียที โดยเฉพาะอย่างยิ่งในเรื่องของการออมและการลงทุน 
รุ่นน้องของดิฉันคนหนึ่งมีลูกสาวกำลังจะอายุครบ 20 ปี ในเดือน เม.ย.นี้แล้ว ได้แต่บ่นว่ายังไม่มีของขวัญที่จะให้ลูกในโอกาสที่ลูกอายุครบ 20 ปีเลย เวลา 20 ปีผ่านไปไวเหมือนติดจรวด ดิฉันยังจำภาพไปเยี่ยมแม่ลูกคู่นี้ตอนเกิดใหม่ที่โรงพยาบาลได้ชัดเจนเหมือนเพิ่งผ่านไปเมื่อวาน เราได้คุยกันว่า หากเริ่มเก็บเงินให้ลูกตั้งแต่เดือนแรกที่ลูกเกิดเดือนละ 1,000 บาท เธอก็จะมีเงินฝากในธนาคารเป็นของขวัญในวันที่ลูกอายุครบ 20 ปี เป็นเงินกว่า 3 แสนบาท หรือถ้าเปลี่ยนวิธีการนำเงินนี้ไปลงทุนในตลาดหลักทรัพย์ทุกเดือน เงินจำนวนนี้ก็จะทวีค่าเป็นเกือบล้านบาทเลยทีเดียว 
ฟังว่าเป็นเงินหลักล้านแล้วน้องคนนี้ถึงกับอยากนั่งไทม์แมชชีนย้อนเวลากลับไปแก้ไขอดีต เพราะแค่ตัดลดรายการบุฟเฟต์อาหารญี่ปุ่นลงเดือนละครั้ง เธอก็สามารถเก็บเงินเพิ่มเดือนละ 1,000 บาท ได้อย่างสบาย ดิฉันเลยบอกว่า ขอให้เริ่มใหม่ก็แล้วกัน ดิฉันให้แนวคิดว่า ให้มองไปข้างหน้า เมื่อถึงวันที่ลูกสาวของเธอเริ่มทำงาน ขอให้เริ่มออมเงินตั้งแต่ได้รับเงินเดือนเดือนแรก ทำอย่างสม่ำเสมอทุกเดือนจนกว่าจะถึงวันที่ได้รับเงินเดือนงวดสุดท้ายเมื่อถึงวันเกษียณ ดิฉันลองกดเครื่องคิดเลขคำนวณให้เธอดูง่ายๆ ถ้าเก็บเงินเดือนละ 2,000 บาท ไปลงทุนในหุ้น ครบ 40 ปี ลูกสาวเธอจะมีเงินก้อนเกือบ 24 ล้านบาท เป็นของขวัญในวันเกษียณ
เธอเริ่มมีความหวังขึ้น แต่ยังสงสัยอยู่ว่า การลงทุนในหุ้นเป็นเรื่องยากมาก ที่สำคัญกลัวขาดทุน และไม่รู้ด้วยว่าต้องเริ่มต้นอย่างไร ต้องเลือกหุ้นตัวไหน เลือกอย่างไร และเลือกเมื่อไร สารพันปัญหาเกินกว่าจะรับมือไหว 
ดิฉันได้บอกเธอไปว่า สิ่งที่กังวลนั้นไม่ใช่อุปสรรคเลย เพราะเดี๋ยวนี้คนมีเงินน้อยและเป็นมือใหม่สามารถลงทุนในหุ้นได้ผ่านการเปิดบัญชีออมหุ้น ซึ่งตอนนี้มีบริษัทหลักทรัพย์หลายรายที่เปิดให้บริการนี้